Nem semmi! Tízmilliárdért vett versenyautót Lionel Messi - Blikk.hu
2016. feb. 9. 17:12
Lionel Messi legfeljebb a vételár miatt nem lehet teljesen boldog, de ismét
„legyőzte” nagy riválisát / Fotó: EUROPRESS-GETTY IMAGES
Párizs — Lionel Messi (28) újabb csapást mért Cristiano Ronaldóra (31).
A spanyol Barcelona argentin futballistája az esztendő elején ötödször kaparintotta meg az Aranylabdát, éppen a trófeát eddig háromszor kiérdemlő portugál, Real Madrid-ász előtt. Most viszont egészen más területen csaptak össze, s újra a dél-amerikai dia­dalmaskodott. Igaz, a győzelemnek komoly ára volt: 32 millió euró, azaz körülbelül 10 milliárd forint.
A párizsi Artcurial Motorcars árverés keretén belül lehetett 20 millió euróról (6,2 milliárd Ft-ról) kezdve licitálni arra a Ferrari versenyautóra, amellyel a britek Forma–1-es legendája, az 1951 és 1961 között 16 futamsikert arató Sir Stirling Moss (86) egy kubai via­dalon győzött. A 335 Scaglietti Spider S minden idők legdrágább Ferrarija lett a 10 milliárdos összeggel – az eddigi rekordot egy 250 GTO modell tartotta a 28,5 millió eurós (8,9 milliárd forintos) árával.
Ezzel a Ferrarival száguldott
Stirling Moss is, a világ legdrágább kocsija lett
A hírek szerint a két világhírű futballista is a mostani licitálók között volt. Ronaldo és Messi folyamatosan emelte a tétet, ám végül az argentin lett a befutó. A dél-amerikai labdarúgó nem erősítette meg a vásárlás tényét, ám a retrosportgép eddigi tulajdonosának, egy olasz üzletembernek a kommünikéjéből úgy tűnik, az inkognitóban maradó barcelonai nyertes nem lehetett más, csak a játékos.
Persze Messi akár meg is teheti, hogy ilyesfajta kincsre költse a pénzét. Az előző évben a 65 millió eurót (20,2 milliárd Ft-ot) is elérte az össz­bevétele – igaz, Ronaldónak sem kellett volna kölcsönkérnie az 54 millió eurós (16,8 milliárd forintos) tavalyi keresetével.
Állítólag Cristiano Ronaldo is szemet vetett a Ferrarira, de lemaradt róla / Fotó: EUROPRESS-GETTY IMAGES
– A pénz nem motivál. Nem attól teljesítek jobban, hogy mennyivel keresek többet. Akkor vagyok boldog, ha a labda nálam van. A motivációmat a játék adja, amit nagyon szeretek. Ha nem lennék profi, akkor is fociznék – mondta ko­rábban Messi, aki egyelőre arról nem kívánt nyilatkozni, hogy bővítette-e mostanában a például Ferrarit, Maseratit, Audit és Dodge-ot is felvonultató autó­parkját, bár vélhetően aligha az utolsó kocsiját vásárolta meg.P. Z.